# Bestyrelsesmøde

## 22. marts 2017

**UDSENDT DAGSORDEN:**

1. **Godkendelse af dagsorden og referat fra sidste bestyrelsesmøde**
2. **Årsafslutning 2016**

Bilag A: Årsrapport for 2016

Bilag B: Revisionsprotokollat til årsrapporten for 2016

Bilag C: Bestyrelsestjeklisten

Bilag D: Regnskab for fællesskabet

Bestyrelsen skal bemyndige en person til på bestyrelsens vegne at signere den elektroniske indberetning digitalt. Den bemyndigede person indestår for, på bestyrelsens vegne, at det indberettede materiale er fuldstændigt med underskrifter og forefindes på skolen. UVM anbefaler, at bestyrelsen bemyndiger den daglige leder eller en anden person fra institutionens ledelse.

1. **Siden sidst**
   1. HM
   2. Elevrådsformanden
2. **”Hvad forstår vi ved kvalitet på Viborg Katedralskole”**

Bilag E

1. **Orientering om ny gymnasiereform**

Bilag F

1. **Ansøgertal og klassedannelse**

Bilag G

1. **Status på IB**

Bilag H

1. **Den fortsatte renovering/masterplan**

Bilag I

1. **Budget 2017**

Bilag J: Budget med bemærkninger

Bilag K: Orientering om kommunernes ansøgningsfrekvenser

1. **Kommende bestyrelsesmøder**

* 8. juni 2017
* 28. september 2017
* 12. december 2017
* 15. marts 2018 (ny)
* 12. juni 2018 (ny)

1. **Evt.**

Deltagere: formand Stig Glent-Madsen, Ann-Dorte Christensen, Claus Dithmer, Britt Møldrup, Mathias Lehmann Dahl Pedersen, Lauritz Kristian Bækgaard Rasmussen, Søren Jæger Rahbek, Mille Schacht-Magnussen, rektor Helge Markussen, vicerektor Marianne Westergaard og økonomichef Lena Mørch Nielsen. Afbud fra: næstformand Peter Rasmussen, Lone Langballe og Gudrun Bjerregaard. Statsautoriseret revisor Kim Vorret fra PWC deltog under punkt 2.

**REFERAT**

1. Formand Stig Glent-Madsen bød velkommen. Herunder en særlig velkomst til de nye medlemmer fra Senatet Søren Jæger Rahbek og Mille Schacht-Magnussen. Referatet fra sidste møde blev sammen med dagsordenen godkendt.
2. Statsautoriseret revisor Kim Vorret fra PWC gennemgik kort årsrapportens og revisionsprotokollatets væsentligste dele. Det samlede resultat for 2016 er et underskud på 213.721 kr. Det er helt som forventet, og det skyldes udelukkende de store renoveringsprojekter samt udbedring af AT påbuddet. Kim Vorret udtrykte stor tilfredshed med skolens økonomistyring. Der er ingen kritiske bemærkninger. Det er godt nok ikke med i det udsendte, men Kim valgte alligevel og vise Viborg bys demografiske udvikling de kommende år. Der forventes en vækst i ungdomsårgangene på 7,8% frem til 2025. Kim orienterede kort om baggrunden for, at bestyrelsen i år skal underskrive en tjekliste til Undervisningsministeriet. Bestyrelsen har tidligere underskrevet det samme, da stod det dog kun i selve årsrapporten. Nu er det specificeret ud på særskilt bilag. Viborg Katedralskole har en rigtig flot overgangsfrekvens til de mellemlange videregående uddannelser jævnfør oversigten i revisionsprotokollatet. Viborg Katedralskole har også et højere eksamensgennemsnit end både regionen og landsgennemsnittet. I henhold til oversigten med de socioøkonomiske referencer ligger Viborg Katedralskole på eksamensresultatet på niveau med referencerammen, hvilket er vurderet tilfredsstillende. I fagene engelsk A og B skriftlig, matematik A og B skriftlig, oldtidskundskab C mundtlig, samfundsfag A skriftlig samt spansk A skriftlig er prøvekaraktererne signifikant højere end referencerammen. I fagene engelsk A mundtlig og fysik B mundtlig samt dansk A mundtlig er karaktererne dog signifikant under referencerammen, hvorfor der fra revisionens side anbefales en nærmere undersøgelse heraf med henblik på at igangsætte tiltag til forbedring af løfteevnen. Kim fortalte, at det er set, at skoler er udtaget til tilsyn selvom det kun var enkelte fag, som afveg signifikant fra referencerammen. Som noget nyt skal bestyrelsen underskrive fællesskabets regnskab. Regnskabet er et nul regnskab, da posterne er indregnet i skolens ordinære regnskab, så bestyrelsen har også tidligere skrevet dette under. Bestyrelsen bemyndigede Lena Mørch Nielsen til på bestyrelsens vegne at signere den elektroniske indberetning digitalt.
3. Siden sidst HM:
4. Viborg Katedralskole fik i sidste uge en fantastisk nyhed fra Undervisningsministeriets hjemmeside blandt andet. Viborg Katedralskole har sammen med de øvrige fredede skoler siden købet af bygningerne kæmpet for at blive kompenseret for den større udgift til bygningsvedligeholdelse, som følger med en fredet bygning. Det er nu endelig lykkes og det betyder, at der på finansloven for 2018 ventes en bevilling på cirka 1.5 mio.kr. i ekstra bygningstilskud.
5. Statens Kunstfond har doneret spændende ny kunst til kollegiet som erstatning for Per Arnoldis relief. Viborgs tidligere borgmester Johannes Stensgaard har fundet en ny placering til Per Arnoldis relief på det nybyggede plejecenter Banebo.
6. Studierejserne er veloverstået og vi er godt i gang med at planlægge næste års rejser. Som noget nyt planlægger vi rejserne fælles, hvor det tidligere har været den enkelte klasses lærere, der har stået med ansvaret.
7. Den 4. april 2017 afholdes der studie- og karrieredag på Viborg Katedralskole for alle Viborgs ungdomsuddannelser. Der ventes cirka 900 elever udefra. Idéen til dagen opstod, da en lignende dag i Herning ikke længere er en mulighed. Der kommer gæster fra rigtig mange uddannelsesinstitutioner for at præsentere deres uddannelser.

Senatet:

1. Mathias fortalte, at der er valgt en ny bestyrelse i Senatet, hvor Søren Jæger Rahbek er formand og Mille Schacht-Magnussen næstformand. Der er ligeledes valgt en kasserer. Mathias kunne fortælle, at økonomien i Senatet er rettet op og der er nu igen penge i Senatets kasse.
2. Helge Markussen orienterede om baggrunden for punktet. Der arbejdes fra flere sider på at få flyttet elever fra STX til de erhvervsrettede uddannelser. Det er derfor nødvendigt at se på fremtiden. Hvordan tror vi fremtidens ungdomsuddannelser kommer til at se ud. Der er kræfter, som arbejder for en nytænkning af sektoren for ungdomsuddannelser. Hvor er Viborg Katedralskole i dag, og hvordan forestiller vi os, at skolen skal se ud i fremtiden? Det vedlagte bilag er første udkast til en drøftelse i både bestyrelsen og ledelsen, men det er også vigtigt i processen at få inddraget alle medarbejdergrupper på skolen. Der blev drøftet flere muligheder for fremtidens arbejde med opgaven. Bestyrelsen gav ledelsen mandat til at arbejde videre, men vil meget gerne inddrages sammen med medarbejderne i processen.
3. Marianne Westergaard orienterede om status på den nye gymnasiereform. Bekendtgørelsen og fagbilagene er i høring. På Viborg Katedralskole arbejdes der under forudsætning af at bekendtgørelsen og fagbilagene kommer til at se ud som fremlagt, og hvis der sker ændringer må de tilrettes. Tiden går hurtigt og vi skal være klar til august 2017. Lærere og ledelse fra Viborg Katedralskole har deltaget i FIP kurser (faglig udvikling i praksis) og SIP (skoleudvikling i praksis) arrangeret af Undervisningsministeriet, hvor ministeriet har tilkendegivet deres hensigt med reformen.
4. Helge Markussen orienterede om søgetallene pr. 15. marts 2017. Tallene er stort set som sidste år, hvilket er meget tilfredsstillende. Det vides endnu ikke om der oprettes 12 eller 13 1.g STX klasser, men hvis det går, som sidste år, bliver det 13 klasser. Skolen modtog sidste år ca. 30 ansøgninger til skolen efter fristen den 15. marts. Ledelsen håber på sigt, at søgetallet til IB øges.
5. Helge Markussen fortalte kort om status på IB. Ansøgertallet havde været ventet bedre, men håber på, at det på sigt stiger. Der arbejdes på at forbedre konverteringsskalaen for IB karaktererne, hvis de skal benyttes på en videregående uddannelse i Danmark. Mads Fedder Henriksen og Helge Markussen har besøgt Grundfos for at orientere om uddannelsen og det påtænkes også at besøge Viborg Sygehus, forskningscenter Foulum og flyvestation Karup.
6. Lena Mørch Nielsen orienterede om status på renoveringen og udbedringen af AT påbuddet. Projektet forventes færdigt inden sommerferien. Der har desværre været flere og større udfordringer under arbejdet end ventet. Det har været nødvendigt med en stor udgift til lovliggørelsen af gasinstallationerne og et eksisterende ventilationsanlæg. Fundet af bly i gammel maling har også udfordret de afsatte midler til uforudsete udgifter. Både lærere, elever og øvrige ansatte glæder sig rigtig meget til igen at kunne færdes frit på skolen uden afspærrede områder, og at alle lokaler igen er til rådighed. Helge Markussen orienterede om planerne for et eventuelt byggeri, hvor den nuværende bygning til billedkunst ligger sammen med pedellernes traktorhus. Ledelsen ønskede bestyrelsens tilkendegivelse af, hvorvidt der skulle arbejdes videre med projektet. Helge Markussen redegjorde for fremtiden, hvor vi kunne vælge 2 veje. Enten tro på, at elevtallet falder grundet de politiske ønsker om at flytte elever til erhvervsuddannelserne eller en mere optimistisk tro på, at vi kan fastholde eller øge elevtallet med baggrund i for eksempel den demografiske udvikling, som blev omtalt tidligere. Bestyrelsen var enig om at tro på den optimistiske vej. STX uddannelsen vil fortsat være en stærk uddannelse, som kan tiltrække unge, som ønsker et fagligt stærkt fundament for en videregående uddannelse. Bestyrelsen besluttede, at ledelsen kan arbejde videre med planerne og de økonomiske beregninger for projektet. Helge Markussen fortalte, at der arbejdes på en tidslinje til skolen, som skal afsløres i forbindelse med fejringen af skolens 90 års bygningsjubilæum og kollegiets 60 års jubilæum.
7. Lena Mørch Nielsen fremlagde udkastet til et revideret budget for 2017. Som tidligere omtalt har der været ekstraordinære store uforudsete udgifter til 3. og 4. etape af renoveringen og udbedringen af AT påbuddet. Status dags dato er, at der er 700.000 kr., som der allerede er disponeret over og der afsættes yderligere mindst 200.000 kr. Arkitekten er stadig i tvivl om beløbet kan dække, da der er meget uforudsigelige områder, som håndværkerne endnu ikke er gået i gang med. Arkitekten har foreslået nogle besparelser på for eksempel maling eller korkgulve, men bestyrelsen tilkendegav, at den var villig til at afsætte de ekstra midler til færdiggørelsen af projektet. Lena Mørch Nielsen lovede, at bestyrelsen til juni mødet vil få en opdateret status. Budgettet er i øvrigt tilrettet med det øgede elevtal på tælledagen i januar og ledelsen har besluttet at fastholde det optimistiske elevtal for efteråret. Bestyrelsen blev gjort bekendt med den ændrede tællepraksis i efteråret, hvor alle elever tidligere blev talt på 20. skoledag efter ferien. Fremad skal alle 1.g, preIB og IB1 elever tælles på 60. skoledag. Dette kan betyde færre elever, da udmeldte elever mellem 20. og 60. tælledag ikke længere tælles med. Man har fra centralt hold budgetteret med en besparelse på grund af ændringen. Lena Mørch Nielsen gjorde opmærksom på den øgede risiko i forhold til budgettet. Ligeledes blev bestyrelsen gjort opmærksom på, at der er varslet en mulighed for en dispositionsbegrænsning i 2016. Hvornår og om den kommer vides ikke. Der er ikke i budgettet taget højde for en sådan ud over de afsatte midler på reserven. Bestyrelsen sagde god for en forhøjelse af underskuddet fra 1.8 mio. kr. på skolen til 2.4 mio. kr. Budgettet for kostskolen er uændret. Dog blev bestyrelsen orienteret om den ændrede tildeling af midler fra Undervisningsministeriet.

Helge Markussen orienterede om baggrunden for bilaget med kommunernes ansøgningsfrekvenser. Der ønskes fra politisk hold at 25% af en årgang søger ind på EUD uddannelsen. For Viborg betyder det, at vi er tæt på målet, da gennemsnittet viser at 23% i Viborg søger en EUD uddannelse. Helge Markussen ønsker derfor at man fra politisk side bliver opmærksom på, at det ikke er i Viborg man skal presse på for at få flere ind på EUD. Der er mange steder i landet, hvor man er langt fra målet for eksempel er Gentofte på 3% og København på 13%. Tallene viser nok desværre på landsplan, at det er uendelig svært at være mønsterbryder.

* 8. juni 2017
* 28. september 2017
* 12. december 2017
* 15. marts 2018
* 12. juni 2018

1. Stig Glent-Madsen og Helge Markussen takkede de afgående Senatets medlemmer for deres store indsats i året der er gået og ønskede dem held og lykke fremover.

Referent Lena Mørch Nielsen

Stig Glent-Madsen Peter Rasmussen Lone Langballe

formand næstformand

Gudrun Bjerregaard Ann-Dorte Christensen

Claus Dithmer Britt Møldrup

Søren Jæger Rahbek Mille Schacht-Magnussen